## Odluka o osnivanju Komisije za invalide u Republici Hrvatskoj

### NN 6/1993 (18.1.1993.), Odluka o osnivanju Komisije za invalide u Republici Hrvatskoj

# VLADA REPUBLIKE HRVATSKE

Na temelju članka 5. stavka 1. Zakona o Vladi Republike Hrvatske ("Narodne
novine", broj 41/90, 8/91, 14/91, 53A/91, 9/92 i 55/92), Vlada Republike
Hrvatske, na sjednici održanoj 15. siječnja 1993. donijela je

## ODLUKU

### o osnivanju Komisije za invalide u Republici Hrvatskoj

I.

Ovom odlukom osniva se Komisija za invalide u Republici Hrvatskoj (u
daljem tekstu: Komisija).

Komisija djeluje pri Vladi Republike Hrvatske.

II.

Zadatak je Komisije da prati aktivnosti organa organizacija i drugih
pravnih osoba koje djeluju u oblasti zaštite i rehabilitacije invalida
i njihovih obitelji te predlaže poduzimanje odgovarajućih mjera i aktivnosti
u ovoj oblasti.

III.

U ostvarivanju svojih zadataka Komisija:

1. prati probleme u svezi s rehabilitacijom i zaštitom invalida, te
pokreće inicijativu za donošenje odgovarajućih propisa i akata odnosno
za poduzimanje potrebnih mjera, posebice za invalide, domovinskog rata;

2. zalaže se za primjenu postojećih propisa o zaštiti i rehabilitaciji
invalida a posebice u pogledu što uspješnije njihove integracije;

3. potiče odgovarajuće organe, ustanove i njihove stručne službe da
što brže i efikasnije provode osposobljavanje invalida, posebice hrvatskih
vojnih invalida;

4. pokreće inicijativu i sudjeluje u pripremanju znanstvenih projekata
u oblasti zaštite i rehabilitacije invalida;

5. surađuje i dogovara se u pogledu usavršavanja stručnih djelatnika
u oblasti zaštite i rehabilitacije invalida;

6. zalaže se za stvaranje što boljih uvjeta za rahabilitaciju i zbrinjavanje
teških invalida u porodičnim i institucionalnim uvjetima;

7. putem sredstava javnog priopćavanja obavještava javnost o svojoj
djelatnosti te prati izdavačku djelatnost na području zaštite i rahabilitacije
invalida;

8. daje stalnu podršku i surađuje s organizacijama invalida i roditelja
invalidne djece u izvršavanju njihovih programa, okupljanju i angažiranju
što većeg broja invalida i roditelja u odgovarajuća udruženja radi njihovog
neposrednog sudjelovanja u zadovoljavanju specifičnih potreba ovisno o
vrsti i stupnju oštečnja zdravlja;

9. surađuje s odgovarajućim činiteljima u Republici Hrvatskoj te sličnim
tijelima u drugim državama.

IV.

Komisija ima predsjednika, tajnita i 21 člana (širi sastav).

U Komisiju imenuju odnosno delegiraju i to:

1) Ministarstvo obrane 1 člana

2) Ministarstvo unutarnjih poslova 1 člana

3) Ministarstvo zdravstva 1 člana

4) Ministarstvo kulture i prosvjete 1 člana

5) Ministarstvo rada i socijalne skrbi 1 člana

6) Ministarstvo pomorstva, prometa i veza 1 člana

7) Ministarstvo pravosuđa i uprave 1 člana

8) Ministarstvo znanosti 1 člana

9) Ministarstvo financija 1 člana

10) Ministarstvo industrije, brodogradnje i energetike 1 člana

11) Ministarstvo poljoprivrede i šumarstva 1 člana

12) Ministarstvo graditeljstva i zaštite okoliša 1 člana

13) Odbor Zastupničkog doma Sabora za rad, socijalnu politiku, zdravstvo,
obitelj i mladež 1 člana

14) Savez hrvatskih vojnih invalida domovinskog rata 1 člana

15) Savez organizacija invalida Hrvatske 5 članova

16) Društvo hrvatskih ratnih udovica 1 člana

17) Hrvatska gospodarska komora 1 člana

V.

Komisija može raditi i u užem sastavu koji čine uz predsjednika i tajnika
i delegirani članovi:

1) Ministarstva zdravstva

2) Ministarstva rada i socijalne skrbi

3) Ministarstva financija

4) Ministarstva obrane

5) Ministarstva industrije, brodogradnje i energetike

6) Ministarstva unutarnjih poslova.

U radu užeg sastava mogu učestvovati i drugi članovi Komisije po pozivu
predsjednika.

VI.

Predsjednika i tajnika Komisije imenuje Vlada Republike Hrvatske.

VII.

Početkom svake godine Komisija donosi plan svoga rada kojim se utvrđuju
i nositelji pojedinih zadataka.

Komisija podnosi izvješće o svom radu Vladi Republike Hrvatske najmanje
za svako tromjesečje.

VIII.

Stručne i administrativne poslove za komisiju obavlja Ministarstvo obrane.

Sredstva za rad Komisije osiguravaju se u Državnom proračunu Republike
Hrvatske.

IX.

Organizacija i način rada Komisije uređuju se poslovnikom koji donosi
Komisija.

X.

Danom stupanja na snagu ove Odluke prestaje važiti Odluka o osnivanju
Komisije za invalide u Republici Hrvatskoj ("Narodne novine",
br. 27/92).

XI.

Ova odluka stupa na snagu danom objave u "Narodnim novinama".

Klasa: 562-01/92-01/04

Urbroj: 5030104-93-1

Zegreb, 15. siječnja 1993.

Predsjednik

**Hrvoje Šarinić, v. r.**

Odluka, NN 6/1993-62